ToekomsVenster: Die vrug van die Geeshttps://rak2.spens.co.za/radio/2016/431.mp3 Argieffoto (Foto: Maroela Media) Omdat min dinge so gevaarlik is soos die krag van die Heilige Gees sonder die karakter van God, is die vrug van die Gees vir ons baie belangrik. Ons moet gevorm word om die krag van die Heilige Gees in ons lewens te kan hanteer en God altyd in alles te eer. Die vrug van die Gees is ’n enkelvoudige begrip, omdat ons moet begryp dat die nege kenmerke van ’n Geesvervulde karakter sáám probeer beskryf hoe God wil hê dat ons moet leef. Net soos die onderskeie segmente van ’n lemoen sáám die vrug opmaak, wil die Heilige Gees ons in alle opsigte vorm om hoe langer, hoe meer ’n Godvresende lewe te lei. Niemand kan in opregtheid na buite optree indien dit nie ook jou innerlike oortuiging is nie. Ons moet word wie die Heilige Gees se transformerende teenwoordigheid ons wil maak – Christusgesentreerd. Maar as die Gees ons lewe beheer, is die gevolg: liefde… – Galasiërs 5:22 Toewydingsoomblik Toets jouself aan 1 Korintiërs 13:1-3. • Is jou kommunikasie uit liefde gebore? • Gee jy van jouself omdat God se liefde jou dring of om ander redes? Gebed Here, dankie dat U my onvoorwaardelik liefhet. Ek bely dat ek dit moeilik vind om só lief te hê. Help my om oor myself te kom. Gee my U hart vir mense. Praktyk Wees daarop bedag dat wanneer iemand in jou gesin, vriendekring of geloofsgemeenskap ’n fout begaan, dit nie ’n teenreaksie by jou ontlok nie. Kies doelgerig om oor jou eie emosies te regeer en met liefde te reageer.